《艳体联句》
清代·孙原湘

楚地人双艳，卢家燕并栖。恰当春暖热，转忆夜凄迷。

刬袜惊初见，倾襟语尚低。肌凝姑射比，眉蹙女峰齐。

笑索香兰媚，间贫杜若携。神光离与合，仙手挈还提。

密誓肤亲搯，觕才眼得鎞。心知圆有镜，身愿捏成泥。

咫尺红楼近，寻常素简稽。每偏恩雨露，许吐气虹霓。

豆颗相思种，花名远志题。浮云指直北，弱水溯流西。

浊质惭晨肇，清狂称阮嵇。来占乾鹊噪，静恼乳鸦啼。

隐语芙蓉妙，新词芍药诋。折苕留翡翠，攀树引蝤蛴。

小字唐宫显，哀弦蜀国悽。窗幽飞野马，房暗镇文犀。

怕听风闻撰，虚传海誓赍。纸空猜鲗墨，分阻夺鸾篦。

偷祝坤灵扇，佯扶月窟梯。问桃酸自酿，围棘苦难栖。

诗绣罗巾幅，书缄绛箧绨。画图才仿佛，琴调是端倪。

美疢求丹鼎，芳年想玉笄。喜蛛丝网盒，威凤羽裁袿。

写竹钤螭印，团香剔麝脐。性灵鱼纵壑，踪迹鹿循蹊。

要订三生石，休虞百丈溪。秋情枯瘦柳，宵梦握柔荑。

栩栩园迷蝶，胶胶枕报鸡。联函千万语，无路达琼闺。

作者简介：孙原湘（1760 ～1829）清代诗人。字子潇，一字长真，晚号心青，自署姑射仙人侍者，昭文（今江苏常熟）人。清嘉庆十年(1805年)进士。翰林院庶吉士，充武英殿协修。不久得疾返里不出，先后主持玉山、毓文、紫琅、娄东、游文等书院讲席，学生多有成就。他擅诗词，主张“性情为诗之主宰”。又工骈、散文，兼善书法，精画梅兰、水仙。诗文与同时期的王昙、舒位鼎足，并称“后三家”或“江左三君”。著有《天真阁集》。